Jesus wekenaꞌpo Simon Petrus ꞌwa amy enapa inemepary maro.
Moꞌko inemepary ro moꞌko Tamusi pokonokon jopotory nukutyry moꞌko kynakon.
Jesus maro iwoꞌmyꞌpo moꞌko Tamusi pokonokon jopotory auty pyrorory taka.
Petrus poropyꞌpo te kurando moro pena po.
Irombo moꞌko Tamusi pokonokon jopotory nukutyry Jesus nemepary wepaꞌkaꞌpo.
Moꞌko pena eran me aitoto woryi erupaꞌpo iꞌwa.
Irombo Petrus aꞌmykaꞌpo iꞌwa.
Moꞌko pena eran wykaꞌpo ro Petrus ꞌwa:
“Amoro enapa kapyn moꞌko wokyry nemepary amy amoro man?”
Petrus wykaꞌpo te:
“Uwa,
amy kapyn awu wa.”
Tyꞌsanore iwairy ke,
moꞌkaron pyitonano ꞌwa,
moꞌkaron Tamusi auty erangon ꞌwa enapa waꞌtoꞌpo tykaꞌmutanoꞌpo kynakon.
Moro ꞌwa ro kynotasinanoꞌpojatokon.
Ekosaine ro Petrus enapa kynotasinanoꞌpojakon.
Moꞌko Tamusi pokonokon jopotory woturupoꞌpo Jesus ꞌwa moꞌkaron inemeparykon poko,
moro inyry omepano poko enapa.
Jesus wykaꞌpo ejuꞌtoꞌme:
“Kurando kariꞌna ꞌwa yjauranato.
Semepatoine morokon iwotaꞌnanoꞌtoꞌkon auto ta,
moro Tamusi auty ta enapa.
Morokon po ro paꞌporo Simosu kynotaꞌnanoꞌsaton.
Amy pairo oty anekarityꞌpa maname waito.
Oꞌtonoꞌme ko yꞌwa maturupoja oty poko?
Moꞌkaron ynekarityꞌsan otykon etanamonymbo ꞌwa tyre aturupoko.
Moꞌkaron oꞌto ywykaꞌpo ukuꞌsaton.”
Moro wara ikaꞌpo mero,
amy oranano ꞌwa ipasapaikaꞌpo.
Ikaꞌpo:
“Moro wara moꞌko Tamusi pokonokon jopotory mejuꞌsa,
hen?”
Jesus wykaꞌpo ejuꞌtoꞌme:
“Yjaꞌwan me yjauranaꞌpoto,
ekariꞌko one wara ꞌne yjaꞌwan me yjauranaꞌpo.
Iruꞌpa yjauranaꞌpoto te,
oꞌtonoꞌme ko iro ke kywojan?”
Tapomy ro Anas ꞌwa Jesus emokyꞌpo moꞌko Tamusi pokonokon jopotory Kajafas ꞌwa.
Simon Petrus te kynotasinanoꞌpojakon noro moro waꞌto ꞌwa.
Irombo ikaꞌsan iꞌwa:
“Amoro enapa kapyn amy inemepary amoro man?”
Petrus wykaꞌpo te:
“Uwa,
amy kapyn awu wa.”
Irombo moꞌko Tamusi pokonokon jopotory pyitory amy,
moꞌko Petrus nipanakaꞌpo omory me kynakon inoro wykaꞌpo:
“Moro wonatopo paty maina ta kapyn konei imaro?”
Enapitary ekarityꞌpo rapa te Petrus ꞌwa.
Irombo mero oꞌwin wytory amy korotoko koꞌtaꞌpo.